Uredba Komisije (ES) št. 1040/2002

z dne 14. junija 2002

o podrobnih pravilih za izvajanje določb v zvezi z dodeljevanjem finančnega prispevka Skupnosti za obvladovanje zdravstvenega varstva rastlin in o razveljavitvi Uredbe (ES) št. 2051/97

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti [1], kakor je bila nazadnje spremenjena z Direktivo Komisije 2002/36/ES [2], in zlasti zadnjega pododstavka člena 23(5) Direktive,

ob upoštevanju naslednjega:

(1) Skladno z Direktivo 2000/29/ES se lahko državam članicam dodeli finančni prispevek Skupnosti za kritje stroškov, neposredno povezanih s nujnimi ukrepi, ki so bili sprejeti ali načrtovani za boj proti škodljivim organizmom, vnesenim iz tretjih držav ali drugih območij v Skupnosti, da bi jih izkoreninili ali, če to ni mogoče, obvladali.

(2) Države članice lahko zlasti zaprosijo za finančni prispevek Skupnosti za posebne ukrepe, ki so jih sprejele ali jih nameravajo sprejeti za obvladovanje okužb s škodljivimi organizmi, vnesenimi na njihovo ozemlje. Zgornja meja tega prispevka je 50 % upravičenih stroškov.

(3) Uporaba Uredbe Komisije (ES) št. 2051/97 z dne 20. oktobra 1997 o uvedbi podrobnih pravil za izvajanje določb v zvezi z dodeljevanjem finančnega prispevka Skupnosti za obvladovanje zdravstvenega varstva rastlin [3] je pokazala, da so potrebna natančnejša pravila in da je zlasti treba podrobneje opredeliti pogoje v zvezi z informacijami, ki jih morajo predložiti države članice, da upravičijo zahtevek za finančni prispevek Skupnosti.

(4) Nova pravila naj bi podrobno opredelila informacije, ki jih morajo zagotoviti zahtevki držav članic za finančni prispevek Skupnosti, zlasti dokazila o programu izkoreninjanja škodljivega organizma, za katerega se zahteva finančni prispevek za obvladovanje zdravstvenega varstva rastlin.

(5) Skladno s členom 3(2) Uredbe Sveta (ES) št. 1258/1999 [4], se veterinarski zdravstveni ukrepi in ukrepi zdravstvenega varstva rastlin, izvedeni skladno s predpisi Skupnosti, financirajo iz oddelka garancij Evropskega kmetijskega usmerjevalnega in jamstvenega sklada. Finančni nadzor teh ukrepov spada pod člena 8 in 9 prej navedene uredbe.

(6) Uredbo (ES) št. 2051/97 je torej treba razveljaviti.

(7) Ukrepi, predvideni s to uredbo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO UREDBO:

Člen 1

1. Brez poseganja v določbe prvega pododstavka člena 23(4) Direktive 2000/29/ES, se zahtevki držav članic za dodelitev finančnega prispevka Skupnosti za obvladovanje zdravstvenega varstva rastlin skladno s členom 23(5) Direktive 2000/29/ES vložijo pisno najkasneje do 30. aprila vsako leto pri organu, omenjenem v členu 1(4) navedene direktive, da bodo proučene v tistem letu, naslovljene pa morajo biti na Komisijo Evropskih skupnosti, DG za zdravstvo in varstvo potrošnikov, B-1049 Bruselj, Belgija.

2. Vloge vključujejo informacije o programu izkoreninjanja škodljivega organizma, za katerega se zahteva finančni prispevek za obvladovanje zdravstvenega varstva rastlin, zlasti:

(a) splošne informacije o pojavu zadevnega škodljivega organizma, vključno s podrobnostmi, kot je datum, ko se je pojavil ali je bil potrjen sum njegove navzočnosti, ter domnevni vzrok pojava;

(b) nujne ukrepe, ki so bili sprejeti ali načrtovani za boj proti zadevnemu škodljivemu organizmu, njihovo pričakovano trajanje in, če obstajajo, dosežene rezultate, dejanske ali ocenjene stroške, ki so že ali bodo nastali, ter delež teh stroškov, ki se ali se bodo krili iz javnih sredstev. Trajanje ne sme presegati dveh let po datumu odkritja pojava zadevnega škodljivega organizma, razen v upravičenih primerih, ko je mogoče vložiti dva taka nadaljnja zahtevka, od katerih se vsak nanaša na eno leto.

Člen 2

1. Zaradi proučitve iz člena 1(1), države članice predložijo dokumentacijo, ki za vsako programsko leto vključuje:

(a) kopijo obvestila o navzočnosti ali pojavu zadevnega organizma skladno s členom 16(1) ali (2) Direktive 2000/29/ES;

(b) informacije o inšpekcijskih pregledih, testiranju in drugih ukrepih, izvršenih zaradi ugotavljanja narave in obsega pojava zadevnega škodljivega organizma, vključno z metodo, uporabljeno pri teh ukrepih;

(c) uradno zahtevo po tretiranju, kot so uničenje, dezinfekcija, dezinsekcija, sterilizacija in druga tretiranja, ki jih je treba izvesti, ter uradni opis in oceno njihove uspešnosti/rezultatov, vključno z opisom metod, uporabljenih pri teh tretiranjih;

(d) v primeru plačila odškodnin za finančne izgube, razen izgubljenega zaslužka, zaradi prepovedi in/ali omejitev, kot so opredeljene v točki (c) člena 23(2) Direktive 2000/29/ES, uradno poročilo o plačilih, ki so bila ali se bodo izvršila, ter metodo izračuna;

(e) informacije o istovetnosti pošiljke skladno z določbami člena 23(4) Direktive 2000/29/ES ali, če to ni mogoče, razloge, zakaj je ni mogoče identificirati.

2. Poleg tega države članice predložijo tudi seznam zneskov brez DDV in davkov, ki so bili ali bodo plačani za izvajanje nujnih ukrepov za boj proti zadevnemu škodljivemu organizmu, ter del teh zneskov, krit iz javnih sredstev. Za vsako vrsto teh ukrepov se vključijo ustrezne podrobnosti:

(a) za inšpekcijske preglede in analize v zbirni tabeli, ki med drugim izkazuje njihove datume, kraje in stroške na enoto;

(b) za tretiranja iz odstavka 1(c) seznam tretiranih posestev/krajev in tretirano količino rastlin/območij;

(c) za plačila iz odstavka 1(d) seznam koristnikov.

Člen 3

1. V zvezi z vsakim prejetim zahtevkom Komisija ugotovi, ali so bili fitosanitarni ukrepi ustrezni in ali so stroški teh ukrepov razumni.

2. Zadevne države članice na zahtevo Komisiji pošljejo kakršne koli dodatne informacije, ki jih Komisija potrebuje za pregled.

Člen 4

1. Komisija vsako leto najkasneje do 15. septembra pripravi seznam programov, ki jih je treba preučiti in ki so upravičeni do finančnega prispevka Skupnosti. Zaradi zagotavljanja učinkovitosti in doslednosti prispevkov ter upoštevanja razvoja fitosanitarnega stanja v Skupnosti Komisija zgornje programe razvrsti.

Pri omenjenem razvrščanju imajo prednost tisti programi, ki v čim večji meri izpolnjujejo naslednje kriterije:

- ščitijo interese celotne Skupnosti,

- kažejo večjo verjetnost učinkovitosti,

- dajejo zahtevane informacije o identiteti pošiljke.

2. Seznam, ki podrobno navaja znesek predlaganega finančnega prispevka Skupnosti za vsak program, se da v obravnavo Stalnemu odboru za zdravstveno varstvo rastlin. Če je primerno, se omeni tudi stopnja degresivnosti finančnega prispevka.

3. Vsak v seznam vključen program iz točke 2, se posamično odobri skladno s postopkom iz člena 18 Direktive 2000/29/ES. Ta odobritev vključuje višino finančnega prispevka Skupnosti, kakršne koli pogoje, ki bi lahko zanj veljali, ter zgornjo mejo prispevka. Finančni prispevek Skupnosti se ne podeli, če znaša celoten znesek letnih upravičenih stroškov, določenih skladno z določbo člena 4(1), manj kot 50000 EUR.

Člen 5

Da bi država članica dobila nakazan finančni prispevek Skupnosti za odobreni program, Komisiji najkasneje do 30. septembra leta, ki sledi letu, v katerem je bil program odobren, predloži zahtevek za nakazilo finančnega prispevka v evrih.

Zahtevek države članice vključuje ustrezno dokumentirana dokazilo ali potrdila o plačilu, kot so fakture in računi.

Člen 6

Uredba (ES) št. 2051/97 se razveljavi.

Člen 7

Ta uredba začne veljati 20. dan po objavi v Uradnem listu Evropskih skupnosti.

Uporablja se za vloge za plačilo finančnega prispevka Skupnosti po letu 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. junija 2002

Za Komisijo

David Byrne

Član Komisije

[1] UL L 169, 10.7.2000, str. 1.

[2] UL L 116, 3.5.2002, str. 16.

[3] UL L 287, 21.10.1997, str. 13.

[4] UL L 160, 26.6.1999, str. 103.

--------------------------------------------------